Vra die veearts: Ons honde trek vreeslik - Voertaal
Marianne Lomberg Mens en dier 2021-10-06
Wil graag uitvind wat ons kan doen om ons twee worshonde saam met ons te laat stap. Hulle is byna 17 maande oud. Ons het puppy training gedoen met hulle, maar kan nie gaan stap met hulle nie. Hulle is baie angstig en beur so vorentoe ons moet omtrent draf om by te bly. Die een is net heeltyd neus in die grond en tjankblaf al die pad. Ons woon in Midrand, Johannesburg. Kan jy dalk iemand aanbeveel wat ons kan help met hulle, asseblief?
Mariana, dis 'n blink idee om met iemand spesifiek te werk wat hulle kan leer om beter aan 'n leiband te loop. Maar dis ook vir my lekker om te hoor hoe hulle vorentoe beur, want worshondjies (in hulle oorspronklike taal dachshunde) is natuurlik geteel om te jag! Wanneer julle gaan stap, dink hulle dus hulle moet gaan werk!
So hulle gedrag is heeltemal normaal vir hulle ras, maar 'n gedragskundige kan hulle leer om rustiger te stap. Jou veearts sal jou in kontak kan stel met 'n gedragskundige naby julle wat vertrou kan word.